Document ID: /roh_data/filtered/fineweb-2-filterrobots_roh.jsonl.gz/68800

Gramophone
Registraziuns istoricas da la Fonoteca naziunala svizra
L'INCUMBENSA DAL MANTEGNIMENT
Archiv digital
Las copias digitalas dals documents da tun vegnan tegnidas en salv en l'archiv digital, in sistem d'arcun da massa.
L'archiv digital po vegnir vesì sco ultim tochet en il puzzle d'in concept d'archiv global. L'incumbensa principala da l'archiv digital da la Fonoteca naziunala svizra è da garantir da tegnair en salv copias da segirezza dals cuntegns digitalisads da portatuns fisics sco er l'access a quellas per ina durada illimitada. I na va pia betg per substituir l'archiv fisic tradiziunal, mabain per cumplettar quel cun in element cumplementar.
In archiv da tal gener è ina chaussa cumplexa e chara. El dovra la definiziun ed i ston vegnir resguardads ils process da lavur sco er in concept da segirezza precis. Ed el pretenda persunal spezialisà per al survegliar. Tranter ils avantatgs directs e visibels ston ils suandants vegnir menziunads:
- Ils servetschs per las utilisadras ed ils utilisaders pon vegnir meglierads considerablamain cun porscher la pussaivladad da tadlar in document da tun sin distanza – fin ussa stueva in'utilisadra u in utilisader ir a Lugano a la Fonoteca naziunala svizra per consultar in document.
- Guardà durant in temp pli lung è l'access ad in document da tun main dependent da l'obsolescenza tecnica – en ils archivs fisics da mintga instituziun vegnan negligids numerus documents da tun obsolets, perquai ch'igl è fitg difficil, mintgatant schizunt nunpussaivel, da chattar ils dretgs apparats per lur reproducziun.
- Perquai ch'i sa tracta tar quest sistem d'informatica d'in standard, n'è l'utilisaziun betg limitada sin ina suletta furma da cuntegns, sco per exempel «mo» sin documents d'audio.
La Fonoteca naziunala svizra ha pudì realisar questa structura grazia ad ina stretga collavuraziun cun SUN Microsystems (Svizra) SA.
La Fonoteca naziunala svizra fa part da la Biblioteca naziunala svizra